በአዲስ አበባ ከሁለት ቢሊዮን ብር በላይ የሚወጣበት ሆስፒታል ሊገነባ ነው
የአዲስ አበባ ከተማ አስተዳደር ጤና ቢሮ በቦሌ ክፍለ ከተማ በ2.06 ቢሊዮን ብር ሆስፒታል ሊያስገነባ ነው፡፡ ጨረታውን ካሸነፈው አፍሮ ጽዮን ኮንስትራክሽን ኩባንያ ጋር የግንባታ ውል ተፈራርሟል፡፡ወራት ባስቆጠረው የጨረታ ውድድር ዝቅተኛውን ዋጋ በማቅረብ ስምምነቱን የተፈራረመው አፍሮ ጽዮን፣ ሆስፒታሉን ገንብቶ ለመጨረስ ሦስት ዓመት ይፈጅበታል ተብሏል፡፡ስምንት ፎቅ ይኖረዋል የተባለው ሆስፒታል ተገንብቶ ሲያልቅ 740 የመኝታ ክፍሎች ይኖሩታል ተብሏል፡፡ በተጨማሪም ሆስፒታሉ የሔሊኮፕተር ማሳረፊያና 1,000 ተሽከርካሪዎችን የሚያስተናግድ ቦታ እንደሚኖረው ተገልጿል፡፡እንዲሁም ሆስፒታሉ የአስታማሚዎች ማረፊያና ሌሎች አገልግሎት መስጫ ተቋማት እንደሚኖሩት ታውቋል፡፡በ31 ሺሕ ካሬ ሜትር ላይ የሚያርፈውን ሆስፒታል ለመገንባት ከቻይና ኩባንያዎች ጋር ተወዳድሮ ያሸነፈው አፍሮ ጽዮን ኮንስትራክሽን ኩባንያ፣ ከተፎካካሪዎቹ የተሻለ ዋጋ በማቅረብ ጨረታ ማሸነፉ ይታወሳል፡፡ከ20 ዓመት በፊት በአቶ ሲሳይ ደስታ (ኢንጂነር) የተመሠረተው ይኼ ኩባንያ፣ አሁን ኢትዮጵያ ውስጥ ካሉት ታዋቂ የኮንስትራክሽን ኩባንያዎች አንዱ ነው፡፡ኩባንያው ሲመሠረት 50 ሺሕ ብር የመነሻ ካፒታል የነበረው ሲሆን፣ በአሁኑ ጊዜ ግን በዓመት ቢሊዮን ብሮችን ያንቀሳቅሳል፡፡በቦሌ ክፍለ ከተማ የሚገነባው ሆስፒታል የአዲስ አበባ ከተማ አስተዳደር ለመገንባት ካሰባቸው ሦስት አጠቃላይ ሆስፒታሎች አንዱ ሲሆን፣ በንፋስ ስልክና በኮልፌ ክፍላተ ከተሞች ይገነባሉ የተባሉት ሁለት ሆስፒታሎች በጨረታ ሒደት ላይ ይገኛሉ፡፡ሦስቱም ሆስፒታሎች ተገንብተው ሲያልቁ በዓመት አንድ ሚሊዮን ታካሚዎችን ያስተናግዳሉ ተብሎ ይጠበቃል፡፡